Document ID: 32006R0491

KOMISIJAS REGULA (EK) Nr. 491/2006
(2006. gada 27. marts),
ar ko groza Regulu (EK) Nr. 2375/2002 par Kopienas tarifa kvotas atklāšanu un pārvaldīšanu parastajiem kviešiem, izņemot augstākā labuma parastos kviešus, no trešām valstīm un izņēmumiem no Padomes Regulas (EEK) Nr. 1766/92
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 12. panta 1. punktu,
tā kā:
(1)
Ņemot vērā pieredzi, kas gūta, piemērojot Komisijas Regulu (EK) Nr. 2375/2002 (2), ir jāprecizē un jāvienkāršo daži minētās regulas noteikumi. Lai uzlabotu atbilstīgi tarifa kvotai veikto ievedumu pārraudzību, ir jāpiešķir kārtas numurs katrai apakškvotai. Turklāt ir jāatgādina, ka ievešanas atļauju pieteikumi iesniedzami atbilstīgi Komisijas Regulai (EK) Nr. 1291/2000 (3) un ka pieteikuma iesniedzējam tādējādi ir jāmaksā drošības nauda atļaujas pieteikuma iesniegšanas dienā.
(2)
Lai pārliecinātos par kāda uzņēmēja faktiski pieprasītiem daudzumiem, ir jāprecizē uzņēmēja pienākums iesniegt tikai vienu pieteikumu ievešanas atļaujai par katru kārtas numuru un par katru attiecīgo nedēļu un jāparedz sods par šā pienākuma neievērošanu.
(3)
Lai modernizētu pārvaldības sistēmu, ir jāparedz, ka Komisijas pieprasītā informācija jāsūta elektroniski.'
(4)
Lai nodrošinātu atbilstīgi apakškvotai veikto ievedumu labāku pārraudzību trešām valstīm, kas nav Amerikas Savienotās Valstis un Kanāda, ievešanas atļaujas pieteikumā un ievešanas atļaujā jānorāda tikai viena izcelsmes valsts.
(5)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2375/2002 groza šādi.
1)
Regulas 3. panta 1. punktu aizstāj ar šādu tekstu:
“1. Kopējo tarifa kvotu iedala trīs apakškvotās:
a)
I apakškvota (kārtas numurs 09.4123): 572 000 tonnu Amerikas Savienotajām Valstīm;
b)
II apakškvota (kārtas numurs 09.4124): 38 000 tonnu Kanādai;
c)
III apakškvota (kārtas numurs 09.4125): 2 371 600 tonnu citām trešām valstīm.”
2)
Pievieno šādu 4.a pantu:
“4.a pants
Uzņēmējs var iesniegt tikai vienu atļaujas pieteikumu par katru kārtas numuru un par katru attiecīgo nedēļu atbilstīgi 5. panta 1. punktam. Ja uzņēmējs iesniedz vairāk nekā vienu pieteikumu, visus minētā uzņēmēja pieteikumus noraida un drošības naudu, kas samaksāta pieteikuma iesniegšanas dienā, pārņem attiecīgā dalībvalsts.”
3)
Regulas 5. pantu groza šādi:
a)
tā 1. punktu aizstāj ar šādu tekstu:
“1. Ievešanas atļauju pieteikumus katru pirmdienu iesniedz dalībvalstu kompetentajām iestādēm ne vēlāk kā plkst. 13.00 (Briseles laiks). Pieteikuma iesniedzējs iesniedz atļaujas pieteikumu tās dalībvalsts kompetentajai iestādei, kurā tas ir reģistrēts kā PVN maksātājs. Pieteikuma iesniedzējs maksā drošības naudu atbilstīgi Regulas (EK) Nr. 1291/2000 15. panta 2. punktam par summu, kas noteikta šīs regulas 10. pantā.
Katrā atļaujas pieteikumā norāda daudzumu, kas nedrīkst pārsniegt atbilstīgi attiecīgajai apakškvotai vai daļai pieejamo daudzumu.
Ievešanas atļaujas pieteikumā un ievešanas atļaujā norāda tikai vienu izcelsmes valsti.”;
b)
tā 2. punktā vārdus “pa faksu” aizstāj ar vārdiem “elektroniski”;
c)
tā 3. punktu aizstāj ar šādu tekstu:
“3. Ja to daudzumu kopsumma, kas piešķirti kopš attiecīgā laika posma sākuma, un 2. punktā minētais daudzums pārsniedz attiecīgās apakškvotas vai daļas daudzumu, Komisija vēlākais trešajā darba dienā pēc pieteikumu iesniegšanas nosaka piešķiršanas koeficientus, kuri jāpiemēro pieprasītajiem daudzumiem.”;
d)
tā 4. punktu aizstāj ar šādu tekstu:
“4. Pēc tam, kad vajadzības gadījumā piemēroti piešķiršanas koeficienti, kas noteikti atbilstīgi 3. punktam, dalībvalsts kompetentās iestādes ceturtajā darba dienā pēc pieteikuma iesniegšanas izdod ievešanas atļaujas, kuras atbilst pieteikumiem, kas paziņoti Komisijai saskaņā ar 2. punktu.
Ievešanas atļauju izdošanas dienā dalībvalsts kompetentās iestādes, izmantojot pielikumā sniegto paraugu, ne vēlāk kā plkst. 18.00 (Briseles laiks) elektroniski paziņo Komisijai par kopējo daudzumu, kas aprēķināts, sasummējot visus daudzumus, par kuriem tajā pašā dienā ir izdotas ievešanas atļaujas.”
4)
Pielikumu aizstāj ar šīs regulas pielikuma tekstu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 27. martā

Labels: 12
3
17
5